Up-762/04
Natisni
Opravilna št.:
Up-762/04
Datum odločitve:
4. 1. 2005
ECLI:
ECLI:SI:USRS:2005:Up.762.04
Akt:
Ustavna pritožba A. A. zoper sklep Okrožnega sodišča v Slovenj Gradcu št. Ks 128/2004 z dne 16. 11. 2004
Izrek:
Ustavna pritožba A. A. zoper sklep Okrožnega sodišča v Slovenj Gradcu št. Ks 128/2004 z dne 16. 11. 2004 se zavrže.
Evidenčni stavek:
Ker ni izpolnjena procesna predpostavka izčrpanosti pravnih sredstev, je Ustavno sodišče ustavno pritožbo zavrglo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.

1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
22. 11. 2004
Vrsta odločitve:
sklep
Vrsta rešitve:
zavrženje
Dokument:
US24250
Up-762/04-4
4. 1. 2005
SKLEP
Ustavno sodišče je v postopku za preizkus ustavne pritožbe A. A. iz Ž. Ž. na seji senata dne 22. decembra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Okrožnega sodišča v Slovenj Gradcu št. Ks 128/2004 z dne 16. 11. 2004 se zavrže.
Obrazložitev
1. Pritožnik vlaga ustavno pritožbo zoper sklep, s katerim je zunajobravnavni senat Okrožnega sodišča na zahtevo preiskovalne sodnice odločil o predlogu pritožnika za izvedbo nekaterih dokazov tako, da je predlog zavrnil (prvi odstavek 177. člena Zakona o kazenskem postopku - Uradni list RS, št. 63/94 in nasl. - ZKP). Pritožnik navaja, da bo le z zaslišanjem predlaganih prič lahko "dokazal svojo nedolžnost".
2. Po določbi prvega odstavka 51. člena Zakona o Ustavnem sodišču (v nadaljevanju ZUstS) se ustavna pritožba lahko vloži šele, ko so izčrpana vsa pravna sredstva. Po drugem odstavku 51. člena ZUstS lahko Ustavno sodišče izjemoma odloča pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta za pritožnika nastale nepopravljive posledice.
3. Zoper izpodbijani sklep ni posebne pritožbe. Vendar pa z zavrnitvijo dokaznih predlogov v preiskavi obdolženec ne izgubi možnosti te predloge ponoviti v nadaljnjih fazah kazenskega postopka - tudi v fazi glavne obravnave. Zato je procesna predpostavka iz prvega odstavka 51. člena ZUstS za vložitev ustavne pritožbe v takšnem primeru izpolnjena šele po izčrpanju pravnih sredstev zoper sodno odločbo, s katero se konča kazenski postopek. Ker je predčasna obravnava ustavne pritožbe dovoljena le pred izčrpanjem izrednih, ne pa tudi pred izčrpanjem rednih pravnih sredstev, v tem primeru ne morejo biti izpolnjeni niti pogoji za predčasno obravnavo ustavne pritožbe, katero smiselno predlaga pritožnik.
4. Ker ni izpolnjena procesna predpostavka izčrpanosti pravnih sredstev, je Ustavno sodišče ustavno pritožbo zavrglo.
5. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer